**LECTIO DIVINA**

**It-Tnejn u Tletin Ħadd**

**Matul is-Sena (A)**

**Mt 25,1-13**

**f’nofs ta’ lejl instama’ min jgħajjat,**

**“Ara l-għarus! Oħorġu ilqgħuh!”**

**“Is-Saltna tas-Smewwiet ixebbhuha ma’ għaxar xebbiet li ħarġu bl-imsiebaħ tagħhom biex jilqgħu l-għarus.” (v. 1)**

Is-Saltna tas-Smewwiet hija l-għan aħħari tal-pellegrin (il-bniedem). Il-Kristjan wara li ħa “d-dawl ta’ Kristu” hu msejjaħ biex hu stess ikun “id-dawl tad-dinja” (u l-melħ tal-art); dan iseħħ mhux biss b’li jgħid imma b’mod speċjali bl-għemejjel tajba fil-konfront ta’ Alla u ta’ ħutu (ara Dewt 6,4s, Mt 22,37s; 5,14-16; 1 Tess 5,5; Ġw 8,12). Id-dawl, minnu nnifsu hu *xiehda* għall-oħrajn: “ma jixgħelux l-musbieħ u jqegħduh taħt is-siegħ, iżda fuq l-imnara, u hekk idawwal... Hekk għandu jiddi dawl tagħkom quddiem il-bnedmin” (5,15-16).

“ħarġu” - Il-ħajja tal-bniedem hija kollha kemm hi ħruġ minn sitwazzjoni/kundizzjoni għall-oħra (ara Kol 3,3). In-nisrani jrid kontinwament jiftakar u jfakkar (= xiehda) fir-realtà li hu jinsab pellegrin fid-dinja; bix-xewqa li jasal x’imien ieħor; li jilħaq l-iskop tiegħu i.e. li “joħroġ” minn din il-ħajja u jasal għand il-Missier – bidla kwalitattiva.

Ma’ kull bidla hemm marbut magħha nċertezza (“kif qiegħed taf, kif se tkun ma tafx”, u “t’idek f’idek”), allura fil-bniedem dejjem hemm it-tendenza li jorbot qalbu ma’ li għandu u ma’ fejn jinsab, bir-riżultat li jinsa fejn irid jasal; ma jibqax jixtieq jasal aktar, fejn qabel xtaq jasal (jitlef l-iskop).

**“il-boloh ħadu l-imsiebaħ imma ma ħadux żejt magħhom, waqt li l-għaqlin ħadu mhux biss l-imsiebaħ iżda wkoll iż-żejt fil-kwies.” (vv. 3-4)**

Il-“bluha” tinsab fin-nuqqas ta’ preparazzjoni għal dak li l-quddiem żgur sa tiġi bżonn; dak li hu ovvju (iż-żejt għall-imsiebaħ, l-imħabba, l-għotja, iċ-ċaħda,...).

“Iż-żejt” hu l-Ispirtu s-Santu li jagħti l-ħajja permezz tas-sħana tal-imħabba (ara Ef 5,14; 1 Ġw 3,14, Lhud 5,15; 2 Kor 4,6; 3,18).

“L-għaqal” jikkonsisti f’li wieħed iħares ’il quddiem u jpoġġi (jimmaġina) lilu nnifsu fis-sitwazzjoni futura (pre-viżjoni).

**“L-għarus iddawwar ma ġie, u għalhekk ilkoll ħadhom in-ngħas u raqdu.” (v. 5)**

χρονίζω (=iddawwar) – Kien normali li jittardja minħabba li eżatt qabel it-tieġ ried isir il-ftehim bejn l-għarus u missier l-għarusa fid-dar tagħha stess. Wara dan l-għarus kien ikun irid jitlaq lejn daru biex hemmhekk, malli jasal, tibda l-festa tat-tieġ.

Alla jidher assenti, għax ma jinħasx. Imma hu (diġà) preżenti għal min iħares ’il quddiem (jipprevedi) bl-għajnejn tal-fidi; għalhekk preżenti għal min jisgħar u jiddixxerni (ma jaħlix żmien). Għalih “il-wasla tal-għarus” (mewt għal din il-ħajja) mhux mument trawmatiku. (Għal San Franġisk t’Assisi, li laħaq grad perfett f’dan ir-rigward isejjaħ lill-mewt “oħtu”.)

“ħadhom in-ngħas [jongħosu] u raqdu.” (ἐνύσταξαν... καὶ ἐκάθευδον.). Vanġelu dejjem f’allużjoni għall-*parusia* (realtà tal-aħħar). Kemm l-għaqlin u kemm il-boloh jgħadu minn din l-istess realtà.

**“Imbgħad f’nofs ta’ lejl instama’ min jgħajjat, ‘Ara l-għarus! Oħorġu ilqgħuh!’ Dawk ix-xebbiet qamu lkoll u ħejjew l-imsiebaħ tagħhom.” (vv. 6-7)**

Il-wasla hi waħda definittiva – meta kulħadd huwa rieqed. L-irqad (mewt) hija l-aħħar stadju li minnha l-bniedem maħluq jrid jgħaddi biex jiltaqa’ mal-ħallieq tiegħu (ara 1 Tess 4,17; 1 Kor 13,12s). Il-laqgħa mal-għarus (qawmien għall-ħajja) hija *l-iskop* tal-ħajja. Għal min iżomm dan f’moħħu, għalih kollox jsir mezz u fid-dinja ma jorbot qalbu ma’ xejn – għotja totali – anzi, kull ma jagħmel jagħmlu b’dan *l-iskop* ċar f’moħħu.

**“Iżda l-boloh qalu lill-għaqlin, ‘Agħtuna ftit żejt minn tagħkom għax l-imsiebaħ tagħna jintfew.’ Qabżu l-għaqlin u qalu, ‘Għandu mnejn ma jibqax biżżejjed, la għalina u lanqas għalikom! L-aħjar, morru għand tal-ħanut u ixtru għalikom.’” (vv. 8-9)**

Hu f’dan il-mument li l-ħames boloh jibdew jaħsdu l-frott li żergħu; u jinfixlu. Iż-“żejt” ma jiġix akkwistat b’azzjoni waħda, jew f’ħakka t’għajn imma huwa l-frott tal-ħidma ta’ ħajja sħiħa; kull azzjoni tal-ħajja, waħda wara l-oħra, b’koerenza u konverġenza lejn *skop wieħed*. Din hija *responsabiltà* li ma tistax tiġi delegata; ħadd ma jista’ jissupplixxi għaliha ħlief il-persuna nfisha.

Iż-żejt huwa l-impenn tal-bniedem li f’ħajtu jirrispondi b’imħabba u b’ġenerożità għall-imħabba perfetta mogħtija lilu minn Alla.

**“X’ħin dawk marru biex jixtru jiġi l-għarus; dawk li kienu lesti daħlu miegħu għall-festa tat-tieġ, u l-bieb ingħalaq.” (v. 10)**

“marru” (tbiegħdu) – Tul ħajjithom kollha huma m’għamlu xejn għajr tbiegħdu mill-għarus (*fundamental option*). Meta wasal l-għarus, flok ma qorbu lejh aktar *tbiegħdu* minnu.

Jasal mument fejn dan l-atteġġjament kontinwu jidher biċ-ċar. Dak li jkun, jintebaħ li mhux ippreparat għal sitwazzjoni/deċiżjoni/laqgħa/avveniment importanti u deċiżiv. Iħares lura u jinduna li ż-żmien (καιρὸς = mument ta’ grazzja) ħarab minn taħt idejh.

**“Saflaħħar waslu wkoll ix-xebbiet l-oħra, u bdew jgħidu, ‘Mulej, Mulej, iftħilna!’ Iżda hu weġibhom u qal, ‘Tassew, ngħidilkom, lilkom ma nafkomx.’” (vv. 11-12)**

*Illum* huwa ż-żmien li għandi f’idejja. Għada mhux tiegħi. Għada rrid nirrispondi għal mod ta’ kif għext illum. Dan mhux pessimiżmu jew theddid imma biex inkunu *responsabbli* tal-grazzji li l-Mulej *illum* qed jagħtina.

“Mhux kull min jgħidli ‘Mulej Mulej!’ jidħol fis-saltna, imma kull min *jagħmel* ir-rieda tal-Missier.” (7,21; ara ukoll Lq 13,25s, Lhud 3,13; 4,11)

**“Ishru, mela, għaliex la tafu l-jum u lanqas is-siegħa.” (v. 13)**

Ma nafux il-mument u lanqas is-siegħa (ara 24,36); kull mument tal-ħajja huwa possibiltà (mument ta’ grazzja) biex jinkiseb “iż-żejt”.

“Quanto paurosa è la notte della vita, non squarciata dal bagliore di una lampada! È necessario avere con sé una riserva d’olio perché le nostre lampade risplendano. È necessario avere dentro di sé molto amore, per riscaldare le nostre notti fredde.” (R. Musil, *L’uomo senza qualità*)